CELEX: 62021CN0393
Language: da
Date: 2021-06-28 00:00:00
Title: Sag C-393/21: Anmodning om præjudiciel afgørelse indgivet af Lietuvos Aukščiausiojo Teismas (Litauen) den 28. juni 2021 — Lufthansa Technik AERO Alzey GmbH mod Arik Air Limited ir kt.

13.9.2021   
            
            
               DA
            
            
               Den Europæiske Unions Tidende
            
            
               C 368/8
            
         
      Anmodning om præjudiciel afgørelse indgivet af Lietuvos Aukščiausiojo Teismas (Litauen) den 28. juni 2021 — Lufthansa Technik AERO Alzey GmbH mod Arik Air Limited ir kt.
      (Sag C-393/21)
      (2021/C 368/06)
      Processprog: litauisk
      
         Den forelæggende ret
      
      Lietuvos Aukščiausiojo Teismas
      
         Parter i hovedsagen
      
      
         Interesseret part og revisionsappellant: Lufthansa Technik AERO Alzey GmbH
      
         Sagsøger og procesdeltager: Arik Air Limited ir kt.
      
         Præjudicielle spørgsmål
      
      
                  1)
               
               
                  Hvordan skal, når henses til formålene med forordning nr. 805/2004 (1), bl.a. formålet om at gøre fuldbyrdelsen af medlemsstaternes retsafgørelser hurtigere og enklere og om effektiv sikring af retten til en retfærdig rettergang, begrebet »særlige omstændigheder« i artikel 23, litra c), i forordning nr. 805/2004 fortolkes? Hvilken skønsbeføjelse har de kompetente myndigheder i fuldbyrdelsesmedlemsstaten til at fortolke begrebet »særlige omstændigheder«?
               
            
                  2)
               
               
                  Skal omstændigheder som i den foreliggende sag vedrørende retslige procedurer i domsstaten, der afgør et spørgsmål om ophævelsen af den retsafgørelse, på grundlag af hvilken der blev udstedt et europæisk tvangsfuldbyrdelsesdokument, anses for relevante, når der skal træffes afgørelse om anvendelsen af artikel 23, litra c), i forordning nr. 805/2004? Efter hvilke kriterier skal appelsagen i domsstaten vurderes, og hvor omfattende skal vurderingen af den verserende sag i domsstaten, som foretages af de kompetente myndigheder i fuldbyrdelsesstaten, være?
               
            
                  3)
               
               
                  Hvad er genstanden for vurderingen, når der skal træffes afgørelse om anvendelsen af begrebet »særlige omstændigheder« i artikel 23 i forordning nr. 805/2004: Skal virkningerne af tvistens forskellige omstændigheder, når domsstatens retsafgørelse anfægtes i domsstaten, vurderes; skal den eventuelle fordel eller skade ved den i forordningens artikel 23 anførte foranstaltning undersøges, eller skal debitors økonomiske evne til at opfylde retsafgørelsen eller andre omstændigheder undersøges?
               
            
                  4)
               
               
                  Er det muligt i henhold til artikel 23 i forordning nr. 805/2004 samtidig at anvende flere af de i denne artikel anførte foranstaltninger? Såfremt dette spørgsmål besvares bekræftende, hvilke kriterier skal de kompetente myndigheder i fuldbyrdelsesstaten støtte sig på, når de træffer afgørelse om, hvorvidt det er korrekt og forholdsmæssigt at anvendelse flere af disse foranstaltninger?
               
            
                  5)
               
               
                  Skal den retlige ordning i artikel 36, stk. 1, i Europa-Parlamentets og Rådets forordning (EU) nr. 1215/2012 (2) af 12. december 2012 om retternes kompetence og om anerkendelse og fuldbyrdelse af retsafgørelser på det civil- og handelsretlige område anvendes på en domsstats retsafgørelse vedrørende ophævelsen (eller annullationen) af eksigibiliteten, eller finder en retlig ordning svarende til den, der er anført i denne forordnings artikel 44, stk. 2, anvendelse?
               
            
         (1)  Europa-Parlamentets og Rådets forordning (EF) nr. 805/2004 af 21.4.2004 om indførelse af et europæisk tvangsfuldbyrdelsesdokument for ubestridte krav (EUT 2004, L 143, s. 15).
      
         (2)  Europa-Parlamentets og Rådets forordning (EU) nr. 1215/2012 af 12.12.2012 om retternes kompetence og om anerkendelse og fuldbyrdelse af retsafgørelser på det civil- og handelsretlige område (EUT 2012, L 351, s. 1).